सरदार पटेल अपनी विलक्षण सोच एवं अद्भुत कार्यक्षमता से असंख्य लोगों के प्रेरक बन गए। उनका जीवन एक यात्रा का नाम है- आशा को अर्थ देने की यात्रा, ढलान से ऊंचाई देने की यात्रा, गिरावट से उठने की यात्रा, मजबूरी से मनोबल की यात्रा, सीमा से असीम होने की यात्रा, जीवन के चक्रव्यूह से बाहर निकलने की यात्रा, परतंत्रता से स्वतंत्रता की यात्रा, बिखराव से जुड़ाव की यात्रा। उनका अभियान सफल हुआ और यह देश एकता के सूत्र में बंधा। उस महापुरुष के इसी मनोबल का साक्ष्य बनेगा स्टैच्यू आॅफ यूनिटी। सरदार पटेल का संपूर्ण जीवन विलक्षणताओं एवं उपलब्धियों का समवाय है जिसमें सर्वत्र देश के लिए त्याग भावना एवं कुछ नया करने का जज्बा दिखाई देता है। उन्होंने ब्रिटिश सरकार के विरुद्ध खेड़ा सत्याग्रह और बरडोली विद्रोह का सफलतापूर्वक नेतृत्व किया। उनकी सफलता का सफरनामा भी यही है कि दिशा एवं दायरों के चुनाव में उनका विवेकी निर्णय हर मोड़ पर जागृत रहा। प्रसिद्धि में अहं उन्हें कभी छू नहीं सका, आलोचनाओं एवं विरोध के बीच वे कभी आहत नहीं हुए। उनकी निष्काम, निस्पृह जीवनयात्रा सबके लिये प्रेरणा है और इस प्रेरकता की रोशनी यह स्टैच्यू आॅफ यूनिटी हमें देता रहेगा। यह स्मारक उनके प्रति सच्ची श्रद्धांजलि है।